তথ্যবিবরণী নম্বর : ৪৬৩৮

**মৎস্য উৎপাদনে দেশ স্বয়ংসম্পূর্ণতা অর্জন করেছে**

 **-- মৎস্য প্রতিমন্ত্রী**

রাজশাহী, ২২ অগ্রহায়ণ (৭ ডিসেম্বর) :

মৎস্য ও প্রাণিসম্পদ প্রতিমন্ত্রী মোঃ আশরাফ আলী খান খসরু বলেছেন, বাংলাদেশ ইতোমধ্যে মৎস্য উৎপাদনে স্বয়ংসম্পূর্ণ হয়েছে। অভ্যন্তরীণ মুক্ত জলাশয়ে মাছ আহরণে বাংলাদেশ ৩য় স্থান এবং বদ্ধ জলাশয়ে চাষকৃত মাছ উৎপাদনে ৫ম স্থান অধিকার করেছে; মাথাপিছু দৈনিক মাছ গ্রহণের পরিমাণ চাহিদার চেয়ে (৬০ গ্রাম) বৃদ্ধি পেয়ে ৬২ দশমিক ৫৮ গ্রামে উন্নীত হয়েছে। এছাড়া দুধ, মাংস ও ডিমেও আমরা স্বয়ংসম্পূর্ণ হয়ে উঠার পথে।

আজ রাজশাহী বিশ্ববিদ্যালয়ের কাজী নজরুল ইসলাম মিলনায়তনে বাংলাদেশ লাইভস্টক সোসাইটি আয়োজিত ৪র্থ লাইভস্টক অ্যাওয়ার্ড**,** সেমিনার এবং লাইভস্টক ও পোল্ট্রি মেলা-২০১৯  অনুষ্ঠানে প্রধান অতিথির বক্তৃতায় প্রতিমন্ত্রী এসব কথা বলেন।

প্রতিমন্ত্রী বলেন, বর্তমান সরকার নিরাপদ খাদ্য নিশ্চিত করতে সব ধরনের পদক্ষেপ গ্রহণ করেছে। খাদ্যে মাত্রারিক্ত বিষ নিয়ন্ত্রণে ইতোমধ্যে ক্ষতিকর খাদ্য এমবিএম (meat and bone meal) আমদানি নিষেধ করা হয়েছে এবং অত্যন্ত কঠোরভাবে তা তদারকি করা হচ্ছে। এ সময় তিনি পোল্ট্রি ও প্রাণিসম্পদে অ্যান্টিবায়োটিকের মাত্রারিক্ত ব্যবহার ও অপব্যবহার রোধে প্রাণিসম্পদ কর্মকর্তাদের সজাগ থাকার আহ্বান জানান।

অনুষ্ঠানে বাংলাদেশ লাইভস্টক সোসাইটির সভাপতি  প্রফেসর মোঃ জালাল উদ্দিন সরদারের সভাপতিত্বে অন্যান্যের মধ্যে আরো বক্তব্য রাখেন রাজশাহী বিশ্ববিদ্যালয়ের উপাচার্য প্রফেসর এম আব্দুস সোবহান, খুলনা কৃষি বিশ্ববিদ্যালয়ের উপাচার্য প্রফেসর মোঃ শহিদুর রহমান খান, প্রাণিসম্পদ অধিদপ্তরের মহাপরিচালক ডা. মোঃ আবদুল জব্বার শিকদার এবং বাংলাদেশ প্রাণিসম্পদ গবেষণা ইনস্টিটিউটের মহাপরিচালক ড. নাথু রাম সরকার।

#

কামরুল/ফারহানা/সঞ্জীব/সেলিম/২০১৯/২০৩০ ঘণ্টা

তথ্যবিবরণী নম্বর : ৪৬৩৭

**সমস্যা থেকে সম্ভাবনার পথ খুঁজে বের করতে হবে**

 **-- আইসিটি প্রতিমন্ত্রী**

ঢাকা, ২২ অগ্রহায়ণ (৭ ডিসেম্বর) :

তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক বলেছেন, সমস্যা থেকে সম্ভাবনার পথ খুঁজে বের করতে হবে। বাংলাদেশে বহু সমস্যা রয়েছে, উদ্যোক্তাদের সেগুলো সমাধানের মাধ্যমে ইতিহাস সৃষ্টি করতে হবে। সরকারের ডিজিটাল বাংলাদেশের সুফল সমগ্র দেশবাসী পাচ্ছে।

প্রতিমন্ত্রী আজ আইডিইবি মিলনায়তনে সেবা এক্সওয়াইজেড সার্ভিস অ্যাওয়ার্ড ২০১৯ প্রদান উপলক্ষে প্রধান অতিথির বক্তৃতাকালে এসব কথা বলেন।

প্রতিমন্ত্রী বলেন, আইসিটি বিভাগ পুঁজি, প্রশিক্ষণ ও প্রযুক্তিগত সহায়তা প্রদান করছে। সরকারের কার্যকর পদক্ষেপ গ্রহণের ফলে ইন্টারনেট ব্যবহারকারীর সংখ্যা বর্তমানে প্রায় ১০ কোটিতে উন্নীত হয়েছে। ১০ লাখেরও বেশি ক্ষুদ্র ও মাঝারি উদ্যোক্তা প্রযুক্তির সঠিক ব্যবহারের মাধ্যমে অনেকেই আত্মকর্মসংস্থান সৃষ্টি করতে পেরেছে। তিনি নতুন নতুন উদ্ভাবনের মাধ্যমে প্রযুক্তিনির্ভর ডিজিটাল বাংলাদেশ বিনির্মাণের জন্য উদ্যোক্তাদের প্রতি আহ্বান জানান।

অনুষ্ঠানে অন্যান্যের মধ্যে বক্তৃতা করেন সেবা প্ল্যাটফর্ম লিমিটেডের প্রধান নির্বাহী কর্মকর্তা ইমতিয়াজ হালিম-সহ প্রতিষ্ঠানের সংশ্লিষ্ট কর্মকর্তাগণ।

#

শহিদুল/ফারহানা/মোশারফ/সেলিম/২০১৯/১৯৪০ ঘণ্টা

তথ্যবিবরণী নম্বর : ৪৬৩৬

**চাকরির জন্য শিক্ষা এবং একাডেমিক শিক্ষার ব্যবধান কমাতে হবে**

 **--শ্রম প্রতিমন্ত্রী**

ঢাকা, ২২ অগ্রহায়ণ (৭ ডিসেম্বর) :

শ্রম ও কর্মসংস্থান প্রতিমন্ত্রী মন্নুজান সুফিয়ান বলেছেন, চতুর্থ শিল্প বিপ্লবের ঝুঁকি মোকাবিলায় চাকরির জন্য প্রয়োজনীয় প্রকৃত শিক্ষা এবং একাডেমিক শিক্ষার মধ্যে ব্যবধান কমাতে হবে। একাডেমিক কারিকুলাম চাকুরির জন্য দক্ষ করতে পারে না।

 প্রতিমন্ত্রী আজ রাজধানীর একটি হোটেলে ঢাকা চেম্বার অভ্ কমার্স এন্ড ইন্ডাস্ট্রি-ডিসিসিআই আয়োজিত 'ফিউচার স্কিল রিকুয়ার্ড বাংলাদেশ' বিষয়ক সম্মেলনে প্রধান অতিথির বক্তৃতায় একথা বলেন।

 বাংলাদেশকে বিশ্বের দ্রুত অর্থনৈতিক প্রবৃদ্ধির দেশ উল্লেখ করে প্রতিমন্ত্রী বলেন, সরকার টেকসই উন্নয়ন লক্ষ্যমাত্রাকে সামনে রেখে সকলের জন্য শোভন কর্মপরিবেশ এবং পরিপূর্ণ উৎপাদনশীল কর্মের নিশ্চয়তার জন্য কাজ করছে। প্রতিবছর ১৮ থেকে ২০ লাখ চাকরি প্রত্যাশী বাজারে আসছেন। এ বিপুল সংখ্যক চাকরি প্রত্যাশীর মধ্যে চৌদ্দ লাখ লোককে সরকারের বিভিন্ন দক্ষতা উন্নয়ন সংস্থার মাধ্যমে প্রশিক্ষণের ব্যবস্থা করা হয়েছে। বাকিদের স্থানীয় কল-কারখানা এবং আন্তর্জাতিক বাজারের জন্য কর্মযোগ্য করতে প্রশিক্ষণের ব্যবস্থা গ্রহণে বেসরকারি সংস্থাগুলোকে এগিয়ে আসার আহ্বান জানান তিনি।

 ডিসিসিআইয়ের সভাপতি ওসামা তাসিরের সভাপতিত্বে সেমিনারে গেস্ট অভ্ অনার প্রধানমন্ত্রীর কার্যালয়ের মুখ্য সচিব মোঃ নজিবুর রহমান, বাংলাদেশ এমপ্লোয়ারস্ ফে়ডারেশনের সভাপতি কামরান টি রহমান বিশেষ অতিথি হিসেবে বক্তৃতা করেন। সেমিনারে ডিবিআই এবং এআইইউবি এর মধ্যে সমঝোতা স্মারক স্বাক্ষরিত হয়।

#

আকতারুল/ফারহানা/সঞ্জীব/রেজাউল/২০১৯/১৯৫৮ ঘণ্টা

তথ্যবিবরণী নম্বর : ৪৬৩৫

**বঙ্গবন্ধুর জন্মশতবার্ষিকীর পোস্টার বাছাইয়ে সভা অনুষ্ঠিত**

ঢাকা, ২২ অগ্রহায়ণ (৭ ডিসেম্বর) :

 দেশ-বিদেশে জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদযাপন কর্মসূচির ব্যাপক প্রচারের অংশ হিসেবে আজ আন্তর্জাতিক মাতৃভাষা ইনস্টিটিউটের সম্মেলন কক্ষে পোস্টারসমূহের ডিজাইন এবং মুদ্রণের নির্দেশিকা চূড়ান্ত করার লক্ষ্যে সভা অনুষ্ঠিত হয়েছে।

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরীর সভাপতিত্বে অনুষ্ঠিত পোস্টার ডিজাইন এবং ডিজাইনের গাইডলাইন প্রণয়ন কমিটির সভায় পোস্টার ডিজাইন সংক্রান্ত প্রয়োজনীয় দিক-নির্দেশনা প্রদান করা হয়।

 সভাপতির বক্তব্যে ড. কামাল আবদুল নাসের চৌধুরী বলেন, জাতির পিতার জন্মশতবার্ষিকীর আয়োজন সার্বজনীন করার লক্ষ্যে সর্বসাধারণের মধ্যে বিপুল উৎসাহ-উদ্দীপনা এবং দেশব্যাপী উৎসবমুখর পরিবেশ সৃষ্টিতে পোস্টার গুরুত্বপূর্ণ ভূমিকা রাখবে।

 সভায় কমিটির সদস্যদের মধ্যে উপস্থিত ছিলেন বিশিষ্ট চিত্রশিল্পী প্রফেসর রফিকুন নবী, নাট্যজন রামেন্দু মজুমদার, কবি তারিক সুজাত, চলচ্চিত্র ও প্রকাশনা অধিদপ্তরের মহাপরিচালক মোহাম্মদ ইসতাক হোসেন, জাতীয় বাস্তবায়ন কমিটির অতিরিক্ত সচিব আবু হেনা মোরশেদ জামান এবং কমিটির ঊর্ধ্বতন কর্মকর্তাবৃন্দ।

#

নাসরীন/ফারহানা/মোশারফ/রেজাউল/২০১৯/১৯১০ ঘণ্টা

 তথ্যবিবরণী নম্বর : ৪৬৩৪

**পেশাগত মানসিকতা নিয়ে দরিদ্র জনগণের সেবা করতে হবে**

 **-- প্রাথমিক ও গণশিক্ষা প্রতিমন্ত্রী**

রৌমারী (কুড়িগ্রাম), ২২ অগ্রহায়ণ (৭ ডিসেম্বর) :

প্রাথমিক ও গণশিক্ষা প্রতিমন্ত্রী মোঃ জাকির হোসেন চিকিৎসকদের উদ্দেশে বলেছেন, পেশাগত মানসিকতা নিয়ে দরিদ্র জনগণের সেবায় কাজ করতে হবে। সরকার স্বাস্থ্যসেবা জনগণের দোড়গোড়ায় পৌঁছে দেওয়ার লক্ষ্যে কমিউনিটি স্বাস্থ্যসেবা চালু করেছে। দরিদ্র এলাকার কোন মানুষ যাতে স্বাস্থ্যসেবা থেকে বঞ্চিত না হয় সেদিকে নজর দেওয়ার জন্য চিকিৎসার সাথে সংশ্লিষ্ট সকলের প্রতি আহ্বান জানান তিনি।

    প্রতিমন্ত্রী আজ কুড়িগ্রাম জেলার রৌমারী উপজেলা স্বাস্থ্য কমপ্লেক্সের ব্যবস্থাপনা কমিটির মাসিক সমন্বয় সভায় সভাপতির বক্তৃতায় এসব কথা বলেন।

   সভায় অন্যান্যের মধ্যে বক্তৃতা করেন রৌমারী উপজেলা পরিষদের চেয়ারম্যান শেখ আব্দুল্লাহ, জেলার বিভিন্ন কর্মকর্তা এবং স্থানীয় জনপ্রতিনিধিবৃন্দ।

   পরে প্রতিমন্ত্রী চিকিৎসকদের সাথে নিয়ে হাসপাতালের বিভিন্ন ওয়ার্ড পরিদর্শন করেন এবং রোগীদের
খোঁজ-খবর নেন।

#

রবীন্দ্রনাথ/ফারহানা/সঞ্জীব/সেলিম/২০১৯/১৯২০ ঘণ্টা

তথ্যবিবরণী নম্বর : ৪৬৩৩

**দেশে ২৫ ভাগ বনায়নের লক্ষ্যে কাজ করছে সরকার
 -- পরিবেশ মন্ত্রী**

ঢাকা, ২২ অগ্রহায়ণ (৭ ডিসেম্বর) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, জলবায়ু পরিবর্তন রোধে অধিক পরিমাণে বনাঞ্চল সৃষ্টি করা প্রয়োজন । এ লক্ষ্যে সরকার দেশের আয়তনের শতকরা ২৫ ভাগ এলাকায় বনভূমি সৃষ্টির কাজ করছে। বিশেষ করে উপকূলীয় অঞ্চলে সবুজ বেষ্টনী সৃষ্টি করার কাজ দ্রুত গতিতে এগিয়ে চলছে। অধিক পরিমাণে কৃষি জমি ধ্বংস না করে অল্প জায়গায় বহুতল ভবন নির্মাণ এবং শিল্পকারখানা স্থাপনের নীতিগত সিদ্ধান্ত বাস্তবায়ন করা হচ্ছে।

মন্ত্রী আজ রাজধানীর সিরডাপ মিলনায়তনে হোম মিডিয়া ও এলটিভি আয়োজিত ’জলবায়ু পরিবর্তনে পরিবেশের ভারসাম্য রক্ষায় করণীয়’ শীর্ষক সেমিনারের উদ্বোধনী বক্তব্যে এসব কথা বলেন।

মন্ত্রী বলেন, পরিবেশের ভারসাম্য রক্ষায় ড্রেজিং করে নদীর নাব্যতা ফিরিয়ে আনা এবং নদীভাঙন রোধে সরকার ব্যবস্থা গ্রহণ করছে। জলোচ্ছ্বাস মোকাবিলায় উপকূলীয় এলাকায় টেকসই বাঁধ নির্মাণ করছে যাতে জনপদে পানি ঢুকে ক্ষতি করতে না পারে। উপকূলীয় এলাকায় উঁচু সাইক্লোন সেল্টার নির্মাণ করা হয়েছে। দুর্যোগকালীন মোকাবিলায় সরকার দুর্যোগ তহবিল গঠন করেছে। ট্যানারি ও শিল্পকারখানার বর্জ্য পরিশোধন এবং কালো ধোঁয়া নিঃসরণ কমাতেও কাজ করছে সরকার। প্লাস্টিক জাতীয় বর্জ্য এবং পলিথিনের ব্যবহার কমাতে উদ্যোগ গ্রহণ করা হয়েছে। সৌর বিদ্যুতের ব্যবহার বাড়ানোর সিদ্ধান্ত সরকার সফলভাবে বাস্তবায়ন করে চলছে ।

পিকেএসএফ এর সভাপতি ও বিশিষ্ট অর্থনীতিবিদ ড. কাজী খলিকুজ্জামান আহমেদের সভাপতিত্বে অনুষ্ঠিত সেমিনারে অন্যান্যের মধ্যে বক্তব্য রাখেন পররাষ্ট্র মন্ত্রী ড. এ. কে. আব্দুল মোমেন, বিশিষ্ট গবেষক ও অর্থনীতিবিদ ড. আহমেদ আল কবির, জলবায়ু বিষয়ক গবেষক সৈয়দ জগলুল পাশা, বাংলাদেশ ব্যাংক পরিচালনা পর্ষদের পরিচালক অধ্যাপক হান্নানা বেগম প্রমুখ ।

#

দীপংকর/ফারহানা/মোশারফ/সেলিম/২০১৯/১৮৩০ ঘণ্টা

তথ্যবিবরণী নম্বর : ৪৬৩২

**নতুন প্রজন্মের মাঝে বঙ্গবন্ধুর চেতনা ও আদর্শ ছড়িয়ে দিতে হবে**

 **-- সংস্কৃতি প্রতিমন্ত্রী**

ঢাকা, ২২ অগ্রহায়ণ (৭ ডিসেম্বর) :

সংস্কৃতি প্রতিমন্ত্রী কে এম খালিদ বলেছেন, ১৯৭৫ সালের ১৫ আগস্ট জাতির পিতা বঙ্গবন্ধু শেখ মুজিবুর রহমানকে সপরিবারে নৃশংসভাবে হত্যার পর সমগ্র জাতিকে অন্ধকারে রাখা হয়েছিল। স্বাধীনতার প্রকৃত ইতিহাস তথা বঙ্গবন্ধুকে নতুন প্রজন্ম জানতে পারেনি, জানতে দেয়া হয়নি। সেজন্য নতুন প্রজন্মের মাঝে স্বাধীনতার প্রকৃত ইতিহাস এবং বঙ্গবন্ধুর চেতনা ও আদর্শ ছড়িয়ে দিতে হবে।

প্রতিমন্ত্রী আজ রাজধানীর বাংলা একাডেমির আবদুল করিম সাহিত্যবিশারদ মিলনায়তনে চন্দ্রাবতী একাডেমি আয়োজিত 'চন্দ্রাবতী আন্তর্জাতিক বাংলা শিশুসাহিত্য উৎসব ২০১৯' এর অংশ হিসাবে Ôআমাদের বঙ্গবন্ধু’ শীর্ষক আলোচনা সভায় প্রধান অতিথির বক্তব্যে এসব কথা বলেন।

কবি মারুফুল ইসলামের সভাপতিত্বে অনুষ্ঠানে বিশেষ অতিথির বক্তৃতা করেন জাতির পিতা বঙ্গবন্ধু শেখ মুজিবুর রহমান স্মৃতি জাদুঘর পরিষদের সভাপতি শিল্পী হাশেম খান, জাতীয় দক্ষতা উন্নয়ন কর্তৃপক্ষের নির্বাহী চেয়ারম্যান (সচিব) ও বিশিষ্ট শিশুসাহিত্যিক মোঃ ফারুক হোসেন এবং শিশুসাহিত্যিক আমীরুল ইসলাম।

#

ফয়সল/ফারহানা/সঞ্জীব/সেলিম/২০১৯/১৮২০ ঘণ্টা

তথ্যবিবরণী নম্বর : ৪৬৩১

**কেউ অপরাধ করলে অপরাধী হিসেবে চিহ্নিত করা হবে**

 **-- স্থানীয় সরকার মন্ত্রী**

লাকসাম (কুমিল্লা), ২২ অগ্রহায়ণ (৭ ডিসেম্বর) :

স্থানীয় সরকার মন্ত্রী মোঃ তাজুল ইসলাম বলেছেন, অপরাধের সাথে সম্পৃক্ত হওয়া যাবে না। দলীয় পরিচয় যাই হোক না কেন কেউ অপরাধ করলে তাকে অপরাধী হিসেবে চিহ্নিত করা হবে।

গতকাল বিকেলে কুমিল্লার লাকসামে বঙ্গবন্ধু পৌর কমিউনিটি সেন্টার কাম অডিটোরিয়াম এবং লাকসাম মডেল মসজিদ ও ইসলামি সাংস্কৃতিক কেন্দ্রের নির্মাণ কাজের উদ্বোধন ও সুধী সমাবেশে প্রধান অতিথির বক্তব্যে মন্ত্রী এসব কথা বলেন।

স্থানীয় নেতাকর্মীদের হুঁশিয়ার করে মন্ত্রী বলেন, লাকসাম-মনোহরগঞ্জের দলের নেতাকর্মীরা যদি কেউ চাঁদাবাজি, টেন্ডারবাজিতে লিপ্ত থাকে, তাদের বিরুদ্ধে সঙ্গে সঙ্গে ব্যবস্থা গ্রহণ করা হবে।

লাকসাম পাইলট বালিকা উচ্চ বিদ্যালয় মাঠে আয়োজিত অনুষ্ঠানে সভাপতিত্ব করেন লাকসাম পৌরসভা মেয়র অধ্যাপক মোঃ আবুল খায়ের।

#

হাসান/ফারহানা/সঞ্জীব/সেলিম/২০১৯/১৮১০ ঘণ্টা

তথ্যবিবরণী নম্বর : ৪৬৩০

**বিমানে ইন-ফ্লাইট সেবার মান বৃদ্ধির নির্দেশ বিমান প্রতিমন্ত্রীর**

ঢাকা, ২২ অগ্রহায়ণ (৭ ডিসেম্বর) :

 বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী বিমান বাংলাদেশ এয়ারলাইন্স লিমিটেডের ইন-ফ্লাইট সেবার মান বৃদ্ধির নির্দেশ প্রদান করেছেন।

 প্রতিমন্ত্রী আজ ঢাকায় বিমান বাংলাদেশ এয়ারলাইন্স লিমিটেডের ফ্লাইট ক্যাটারিং সেন্টার ও বিমানবন্দরের এপ্রোনে পার্ক করা বিমানের বিভিন্ন উড়োজাহাজ আকস্মিক পরিদর্শন শেষে এ নির্দেশ প্রদান করেন।

 পরিদর্শনকালে প্রতিমন্ত্রী বিমান ফ্লাইট ক্যাটারিং সেন্টারের কুকিং সেকশন, ওয়াশিং ইউনিট, বেকারি শাখাসহ বিভিন্ন বিভাগের কার্যক্রম পর্যবেক্ষণ করেন। এ সময় তিনি সেখানে কর্মরত কর্মীদের খাবারের উচ্চমান নিশ্চিত করার পাশাপাশি যাত্রীদের পরিবেশন করা খাবারের বিশুদ্ধতা নিশ্চিত করার নির্দেশ প্রদান করেন। তিনি বলেন, যাত্রী সেবার মান বৃদ্ধির ব্যাপারে কোন আপোষ নেই। যাত্রী সন্তুষ্টি অর্জন ছাড়া কোন প্রতিষ্ঠান এগিয়ে যেতে পারে না।

 বেসামরিক বিমান পরিবহন ও পর্যটন মন্ত্রণালয়ের সচিব মোঃ মহিবুল হক, বিমান বাংলাদেশ এয়ারলাইন্সের ব্যবস্থাপনা পরিচালক মোঃ মোকাব্বির হোসেন, বেসামরিক বিমান পরিবহন ও পর্যটন মন্ত্রণালয়ের যুগ্মসচিব জনেন্দ্র নাথ সরকার ও হযরত শাহজালাল আন্তর্জাতিক বিমানবন্দরের পরিচালক তৌহিদ-উল-আহসান এ সময় উপস্থিত ছিলেন।

 পরে প্রতিমন্ত্রী হযরত শাহজালাল আন্তর্জাতিক বিমানবন্দর পার্কিং এরিয়াতে পার্ক করে রাখা বিমান বাংলাদেশ এয়ারলাইন্সের বিভিন্ন উড়োজাহাজ পরিদর্শন করেন।

#

তানভীর/ফারহানা/সঞ্জীব/রেজাউল/২০১৯/১৮৩৫ ঘণ্টা

তথ্যবিবরণী নম্বর : ৪৬২৯

**খালেদা জিয়ার জামিন হলে তারা কী ঘটাবেন তা অনুমেয়**

 **-- তথ্যমন্ত্রী**

চট্টগ্রাম, ২২ অগ্রহায়ণ (৭ ডিসেম্বর) :

 তথ্যমন্ত্রী ড. হাছান মাহ্‌মুদ বলেছেন, 'বেগম খালেদা জিয়ার জামিন চাইতে গিয়ে বিএনপির আইনজীবীরা ছয় বিচারপতির বেঞ্চে যেভাবে হাঙ্গামা করেছে, দেশের ইতিহাসে কখনো এ ধরনের ঘটনা ঘটেনি। জামিন শুনানি এক সপ্তাহ পেছানোতে তারা এই ঘটনা ঘটিয়েছেন। খালেদা জিয়ার জামিন হলে তারা কী ঘটাবেন তা অনুমেয়।'

 তিনি বলেন, 'গত বৃহস্পতিবার তারা বেগম খালেদা জিয়ার জামিন চাইতে গিয়েছিল দেশের সুপ্রিম কোর্টে, যেখানে দেশের প্রধান বিচারপতি উপস্থিত ছিলেন। ছয় বিচারপতির বেঞ্চে তারা যেভাবে হাঙ্গামা করেছে, আদালতের প্রতি হুমকি প্রদর্শন করা হয়েছে, এটি আইন ও আদালতের প্রতি চরম অবজ্ঞা ও অবমাননা, যা নজীরবিহীন ক্ষমার অযোগ্য অপরাধ।'

 'অবশ্য এটি তারা প্রথমবার করেছে তা নয়, ইতিপূর্বে তারা প্রধান বিচারপতির দরজায় লাথিও মেরেছে', বলেন আওয়ামী লীগের প্রচার সম্পাদক ড. হাছান।

 আজ চট্টগ্রাম নগরীর ঐতিহাসিক লালদিঘি মাঠে চট্টগ্রাম উত্তর জেলা আওয়ামী লীগের ত্রিবার্ষিক সম্মেলনের প্রথম অধিবেশনে মন্ত্রী এসব কথা বলেন।

 চট্টগ্রাম উত্তর জেলা আওয়ামী লীগের ভারপ্রাপ্ত সভাপতি রেলপথ মন্ত্রণালয় সংক্রান্ত সংসদীয় কমিটির সভাপতি এবিএম ফজলে করিম চৌধুরীর সভাপতিত্বে এবং সাধারণ সম্পাদক এম এ সালামের সঞ্চালনায় সম্মেলনে প্রধান অতিথি ছিলেন আওয়ামী লীগের সাধারণ সম্পাদক সড়ক পরিবহন ও সেতুমন্ত্রী ওবায়দুল কাদের। এর আগে সম্মেলন উদ্বোধন করেন আওয়ামী লীগের প্রেসিডিয়াম সদস্য সাবেক মন্ত্রী ইঞ্জিনিয়ার মোশাররফ হোসেন এমপি।

 ড. হাছান মাহ্‌মুদ বলেন, দেশের বিচার বিভাগের মর্যাদা অক্ষুণ্ন রাখা এবং প্রধান বিচারপতি-সহ বিচারপতিদের মর্যাদা সমুন্নত রাখার স্বার্থে, যারা এই ঘটনা ঘটিয়েছে তাদের দৃষ্টান্তমূলক শাস্তি হওয়া প্রয়োজন। জামিন শুনানি এক সপ্তাহ পেছানোতে এই ঘটনা ঘটিয়েছে, জামিন হলে তারা কী করতে পারে সেটি সহজে অনুমান করা যায়। যদিও তারা কী করেছে অতীতে আমরা দেখেছি। আমি মনে করি, এই বিষয়গুলো বিবেচনা করে যারা এই ঘটনা ঘটিয়েছে তাদের বিরুদ্ধে আদালত ব্যবস্থা গ্রহণ করবে।

 তথ্যমন্ত্রী বলেন, বাংলাদেশের অভূতপূর্ব উন্নয়ন নিয়ে মার্কিন প্রেসিডেন্ট, ভারতের প্রধানমন্ত্রী, বিশ্বব্যাংকের প্রেসিডেন্ট ও প্রধান অর্থনীতিবিদ-সহ সমগ্র বিশ্ব প্রশংসা করে, পাকিস্তানের প্রধানমন্ত্রী এ নিয়ে আক্ষেপ করেন, অথচ শুধু প্রশংসা করতে পারে না বিএনপি-সহ তাদের ২০দলীয় জোট।

 মন্ত্রী বলেন, আওয়ামী লীগ সরকারের নেতৃত্বে অদম্য গতিতে দেশ এগিয়ে যাচ্ছে, এই অভিযাত্রাই বিএনপির গাত্রদাহ, তারা পছন্দ করছে না। এজন্য তারা নানা ধরনের কথা বলছে। এখন তাদের রাজনীতির মূল বিষয় হচ্ছে বেগম খালেদা জিয়ার হাঁটু আর কোমরের ব্যথা। তাদের রাজনীতির বিষয় হচ্ছে খালেদা জিয়া ও তারেক রহমানের দুর্নীতির রায় কিংবা মামলা।

 ড. হাছান মাহমুদ বলেন, গতকাল মির্জা ফখরুল ইসলাম আলমগীর দেশের সমস্ত ডাক্তারদের প্রতি হুমকি প্রদর্শন করে বলেছেন, ডাক্তারদের ঘাড়ে কয়টা মাথা। এই কথা বলে তিনি দেশের সমস্ত ডাক্তারদের অবজ্ঞা করেছেন। ডাক্তারদের প্রতি হুমকি প্রদর্শন করেছেন। তিনি নিশ্চয়ই জানেন, ডাক্তারদের ঘাড়ে উনার এবং আমার মত একটিই মাথা, তাদের মাথা বেশি নাই।

 মন্ত্রী বলেন, 'বিএনপির প্রতিষ্ঠাতা জিয়াউর রহমান রাজনীতিকদের বেচাকেনা করেছেন। জিয়া রাজনীতিকদের হাট বসিয়েছিলেন। আর তাতে অনেক রাজনীতিকদের বেচাকেনা করেছেন তিনি।'

 বিশেষ অতিথি ছিলেন আওয়ামী লীগের প্রেসিডিয়াম মেম্বার আবদুল মতিন খসরু, যুগ্ম সাধারণ সম্পাদক মাহবুব উল আলম হানিফ, পানিসম্পদ উপমন্ত্রী ও চট্টগ্রাম বিভাগের দায়িত্বপ্রাপ্ত সাংগঠনিক সম্পাদক এনামুল হক শামীম, শিক্ষা উপমন্ত্রী ও আওয়ামী লীগের সাংগঠনিক সম্পাদক ব্যারিস্টার মহিবুল হাসান চৌধুরী, উপ প্রচার সম্পাদক আমিনুল ইসলাম, উপ দপ্তর সম্পাদক, প্রধানমন্ত্রীর বিশেষ সহকারী ব্যারিস্টার বিপ্লব৷ বড়ুয়া প্রমুখ।

#

আকরাম/ফারহানা/সঞ্জীব/রেজাউল/২০১৯/১৮১০ ঘণ্টা

তথ্যবিবরণী নম্বর : ৪৬২৮

**শেখ হাসিনার নেতৃত্বে বাংলাদেশ এগিয়ে যাচ্ছে**

 **-- নৌপরিবহন প্রতিমন্ত্রী**

ঠাকুরগাঁও, ২১ অগ্রহায়ণ (৬ ডিসেম্বর) :

 নৌপরিবহন প্রতিমন্ত্রী ও আওয়ামী লীগের সাংগঠনিক সম্পাদক খালিদ মাহমুদ চৌধুরী বলেছেন, আওয়ামী লীগ জনগণের দল। সৃষ্টিলগ্ন থেকে আওয়ামী লীগ জনগণের ভাগ্যোন্নয়নে কাজ করে যাচ্ছে। শত প্রতিকূলতার মধ্যেও আওয়ামী লীগ দেশের মানুষকে ছেড়ে যায়নি। তিনি বলেন, এজন্যই ন্যায় ও সততার নেত্রী শেখ হাসিনার নেতৃত্বে বাংলাদেশ এগিয়ে যাচ্ছে।

 নৌপরিবহন প্রতিমন্ত্রী আজ ঠাকুরগাঁওয়ে জেলা আওয়ামী লীগের ত্রিবার্ষিক সম্মেলনে এসব কথা বলেন।

 নৌপরিবহন প্রতিমন্ত্রী বলেন, আগামী বছর জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী। বছরটি রাজনৈতিক শুদ্ধাচারের বছর। এ মুজিববর্ষে বিএনপি-জামাত দেশবিরোধী রাজনীতি বন্ধ না করলে রাজনীতি হুমকির মুখে পড়বে।

 জেলা আওয়ামী লীগের সভাপতি দবিরুল ইসলামের সভাপতিত্বে অনুষ্ঠানে অন্যান্যের মধ্যে বক্তব্য রাখেন আওয়ামী লীগের সভাপতিমণ্ডলীর সদস্য রমেশ চন্দ্র সেন, যুগ্ম সম্পাদক জাহাঙ্গীর কবির নানক, সাংগঠনিক সম্পাদক বি এম  মোজাম্মেল হক, সংসদ সদস্য জাকিয়া তাবাসসুম জুই প্রমুখ।

#

জাহাঙ্গীর/ইসরাত/মোশারফ/সেলিম/২০১৯/২২২০ ঘণ্টা

তথ্যবিবরণী নম্বর : ৪৬২৭

**সংগীতের সুর চিরন্তন**

 **-- সংস্কৃতি প্রতিমন্ত্রী**

ঢাকা, ২১ অগ্রহায়ণ (৬ ডিসেম্বর) :

 সংস্কৃতি বিষয়ক প্রতিমন্ত্রী কে এম খালিদ বলেছেন, সংগীতের সুরে বিমোহিত হন না, এমন মানুষ খুঁজে পাওয়া দুষ্কর। এটি আমাদের হৃদয়কে প্রফুল্ল করে, চিত্তে শান্তি আনে। সংগীতের সুর সারাবিশ্বে একই ও চিরন্তন। আর এ সুরের মূর্ছনা  সৃষ্টির পেছনে যন্ত্রসংগীত শিল্পীদের রয়েছে অপরিসীম ভূমিকা।

 প্রতিমন্ত্রী আজ বিকালে রাজধানীর বাংলাদেশ জাতীয় জাদুঘরের প্রধান মিলনায়তনে বাংলাদেশ মিউজিশিয়ানন্স ফাউন্ডেশন আয়োজিত "পঞ্চম জাতীয় যন্ত্রসংগীত শিল্পী সম্মিলন ২০১৯" এর উদ্বোধন অনুষ্ঠানে উদ্বোধকের বক্তৃতায় এসব কথা বলেন।

 সংস্কৃতি প্রতিমন্ত্রী জানান, সংগীতের এ বিশেষ শাখার প্রতি রয়েছে তাঁর বিশেষ দুর্বলতা। তিনি পৃথিবীর যে প্রান্তেই গিয়েছেন, সেখানে দেখেছেন যন্ত্রশিল্পীদের সুনাম, কদর ও সম্মান।  তিনি বলেন, অতিশীঘ্রই একশতজন যন্ত্রসংগীত শিল্পী নিয়ে  শিল্পকলা একাডেমিতে একটি বিশেষ অনুষ্ঠানের আয়োজন করা হবে। এছাড়া জাতির পিতা বঙ্গবন্ধু শেখ মুজিবুর রহমানের জন্মশতবার্ষিকীর অনুষ্ঠানে  যন্ত্রসংগীত শিল্পীদের নিয়ে একদিনের একটি সেশন আয়োজন করা হবে।

 বাংলাদেশ মিউজিশিয়ান্স ফাউন্ডেশনের সভাপতি গাজী আব্দুল হাকিমের সভাপতিত্বে অনুষ্ঠানে বিশেষ অতিথির বক্তৃতা করেন বাংলাদেশ শিল্পকলা একাডেমির মহাপরিচালক লিয়াকত আলী লাকী। শুভেচ্ছা বক্তব্য রাখেন বাংলাদেশ মিউজিশিয়ান্স ফাউন্ডেশনের সাধারণ সম্পাদক দেবু চৌধুরী।

#

ফয়সল/মাহমুদ/মোশারফ/সেলিম/২০১৯/২১০০ ঘণ্টা

তথ্যবিবরণী নম্বর : ৪৬২৬

**সর্বোচ্চ আদালত অবমাননাকারীদের বিরুদ্ধে ব্যবস্থা গ্রহণ জরুরি**

 **-- তথ্যমন্ত্রী**

চট্টগ্রাম, ২১ অগ্রহায়ণ (৬ ডিসেম্বর) :

 'বেগম জিয়ার জামিনের শুনানির আগেই যদি সর্বোচ্চ আদালত অবমাননার ঘটনা ঘটে, জামিন হলে তারা কতটা অরাজকতা করবে তা সহজেই অনুমেয়' উল্লেখ করে তথ্যমন্ত্রী ও আওয়ামী লীগের প্রচার সম্পাদক
ড. হাছান মাহ্‌মুদ বলেছেন, 'দেশে আইনের শাসন বজায় রাখার স্বার্থে সর্বোচ্চ আদালত অবমাননাকারীদের বিরুদ্ধে কঠোর ব্যবস্থা গ্রহণ অত্যন্ত জরুরি।'

 আজ সন্ধ্যায় চট্টগ্রামের জিইসি মোড়ে কে-স্কোয়ার মিলনায়তনে টিভি ক্যামেরা জার্নালিস্ট এসোসিয়েশন অভ চট্টগ্রাম-এর যুগপূর্তি অনুষ্ঠানের শুরুতে  সাংবাদিকদের এ সংক্রান্ত প্রশ্নের জবাবে মন্ত্রী এসব কথা বলেন।

 মন্ত্রী বলেন, গত বৃহস্পতিবার (৫ ডিসেম্বর '১৯) দেশের সর্বোচ্চ আদালত সুপ্রিম কোর্টের আপিল বিভাগে জিয়া চ্যারিটেবল ট্রাস্ট দুর্নীতি মামলায় বিএনপি চেয়ারপারসন বেগম খালেদা জিয়ার জামিন শুনানি এক সপ্তাহ পেছানোতেই বিএনপি'র  আইনজীবীদের হট্টগোলের কারণে দেশের মাননীয় প্রধান বিচারপতি এবং মাননীয় বিচারপতিবৃন্দকে এজলাস ছাড়তে হয়েছে। নজীরবিহীন এ ন্যাক্কারজনক ঘটনা শুধু নিন্দনীয়ই নয়, দেশের সামগ্রিক আইন-আদালতের প্রতি হুমকি ও সর্বোচ্চ আদালতকে অবজ্ঞা-অসম্মানের শামিল।

 দেশে আইনের শাসন বজায় রাখার স্বার্থে এ ঘটনার জন্য দায়ীদের চিহ্নিত করে দৃষ্টান্তমূলক ব্যবস্থা নেয়া আবশ্যক, বলেন তথ্যমন্ত্রী।

 সেইসাথে শংকাপ্রকাশ করে ড. হাছান বলেন, বেগম জিয়ার জামিন হবে কি হবে না, সে বিষয়ে  শুনানি পেছানোতেই যদি সর্বোচ্চ আদালত হট্টগোল হয়, জামিন হলে তারা জ্বালাও-পোড়াও করে কতটা অরাজকতা করবে, সেটি গভীর উদ্বেগের বিষয়।

#

আকরাম/মাহমুদ/মোশারফ/সেলিম/২০১৯/২০২০ ঘণ্টা

তথ্যবিবরণী নম্বর : ৪৬২৫

রাজশাহীতে মৎস্য ও প্রাণিসম্পদ প্রতিমন্ত্রীর মতবিনিময়

রাজশাহী, ২১ অগ্রহায়ণ (৬ ডিসেম্বর) :

 মৎস্য ও প্রাণিসম্পদ কর্মকর্তাদের সততা, দায়িত্বশীলতা ও নিষ্ঠার সাথে কাজ করার আহ্বান জানিয়ে মৎস্য ও প্রাণিসম্পদ প্রতিমন্ত্রী মোঃ আশরাফ আলী খান খসরু বলেছেন, সরকারের যুগোপযোগী পদক্ষেপ ও কার্যক্রমের ফলে দেশ আজ মাংস, মাছ, দুধ এবং ডিমে প্রায় স¦য়ংসম্পূর্ণ হয়ে উঠেছে। টেকসই উন্নয়ন অভীষ্ট (এসডিজি) অর্জন এবং ২০৪১ সালে উন্নত-সমৃদ্ধ বাংলাদেশ গড়তে হলে প্্রাণিজ আমিষ ও পুষ্টিকর খাদ্য নিশ্চিত করতে হবে। আর এক্ষেত্রে মৎস্য ও প্রাণিসম্পদ কর্মকর্তাদের ভূমিকা সবচেয়ে বেশি।

 আজ রাজশাহী শহরের রাইফেলস ক্লাবে রাজশাহী বিভাগীয় মৎস্য ও প্রাণিসম্পদ বিভাগ আয়োজিত রাজশাহী বিভাগীয়, জেলা এবং উপজেলা মৎস্য ও প্রাণিসম্পদ কর্মকর্তাদের সাথে মতবিনিময় সভায় প্রধান অতিথির বক্তৃতায় প্রতিমন্ত্রী এসব কথা বলেন।

 সভায় মৎস্য অধিদপ্তরের মহাপরিচালক কাজী শামস আফরোজ, প্রাণিসম্পদ অধিদপ্তরের মহাপরিচালক ডা. মোঃ আব্দুল জব্বার শিকদার এবং বাংলাদেশ প্রাণিসম্পদ গবেষণা ইনস্টিটিউটের মহাপরিচালক ড. নাথু রাম সরকার-সহ রাজশাহী বিভাগীয়, জেলা এবং উপজেলা মৎস্য ও প্রাণিসম্পদ কর্মকর্তাবৃন্দ উপস্থিত ছিলেন।

#

কামরুল/মাহমুদ/মোশারফ/সেলিম/২০১৯/২০৩০ ঘণ্টা

তথ্যবিবরণী নম্বর : ৪৬২৪

**যুক্তরাষ্ট্রের জ্বালানি সম্পদ বিষয়ক এসিস্ট্যান্ট সেক্রেটারির সাথে বিদ্যুৎ প্রতিমন্ত্রীর সাক্ষাৎ**

ঢাকা, ২১ অগ্রহায়ণ (৬ ডিসেম্বর) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, বিদ্যুৎ খাতের বিতরণ ও দ্রুত উন্নয়ন এবং প্রয়োজনীয় বিনিয়োগকে এখন সরকার অগ্রাধিকার দিচ্ছে। বিদ্যুতের ব্যবহার বাড়ানোও একটি চ্যালেঞ্জ। ইলেকট্রিক ভেহিকেল, স্মার্ট গ্রিড , আইওটি ডিভাইস ইত্যাদি প্রযুক্তির সফল ব্যবহার ও বাস্তবসম্মত নীতি প্রবর্তনে যুক্তরাষ্ট্রের অভিজ্ঞতা সরকার কাজে লাগাতে পারে।

 নসরুল হামিদ গতকাল যুক্তরাষ্ট্রের ওয়াশিংটনে জ্বালানি সম্পদ বিভাগে  জ্বালানি  বিষয়ক এসিস্ট্যান্ট সেক্রেটারি (সহকারী মন্ত্রী) **Francis R. Fannon**-এর সাথে সৌজন্য সাক্ষাতে এসব কথা বলেন। এ সময় তাঁরা বিদ্যুৎ ও জ্বালানি সহযোগিতা সংশ্লিষ্ট বিভিন্ন বিষয় নিয়ে আলোচনা করেন। এছাড়া এলএনজি, সেল গ্যাস, নবায়নযোগ্য জ্বালানি, সরকারি-বেসরকারি অংশীদারিত্বে বিনিয়োগ ইত্যাদি বিষয় নিয়ে বিশদ আলোচনা হয়।

  মার্কিন এসিস্ট্যান্ট সেক্রেটারি বলেন, বাংলাদেশ সম্পর্কে যুক্তরাষ্ট্রের বিনিয়োগকারীদের আগ্রহ দিন দিন বাড়ছে। প্রয়োজনীয় সহযোগিতা পেলে বিনিয়োগের ক্ষেত্র উন্মোচিত হবে।

 পরে প্রতিমন্ত্রী নসরুল হামিদ যুক্তরাষ্ট্র চেম্বার অভ্‌ কমার্সের সদস্যদের সাথে গোলটেবিল বৈঠক করেন। এ সময় তিনি সম্ভাবনাময় বিদ্যুৎ ও জ্বালানি খাতে সংশ্লিষ্টদের বিনিয়োগের আহ্বান জানান।

#

আসলাম/মাহমুদ/মোশারফ/সেলিম/২০১৯/১৯৩০ ঘণ্টা

তথ্যবিবরণী নম্বর : ৪৬২৩

**যুক্তরাষ্ট্রের গ্লোবাল মার্কেট বিষয়ক এসিস্ট্যান্ট সেক্রেটারির সাথে বিদ্যুৎ প্রতিমন্ত্রীর সাক্ষাৎ**

ঢাকা, ২১ অগ্রহায়ণ (৬ ডিসেম্বর) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ গতকাল যুক্তরাষ্ট্রের ওয়াশিংটনে আন্তর্জাতিক বাণিজ্য প্রশাসন কেন্দ্রে মার্কিন যুক্তরাষ্ট্রের গ্লোবাল  মার্কেট বিষয়ক এসিস্ট্যান্ট সেক্রেটারি (সহকারী মন্ত্রী) ও বৈদেশিক বাণিজ্যিক দপ্তরের মহাপরিচালক ইয়ান স্টেফ ( Ian Steff) -এর সাথে সৌজন্য সাক্ষাৎ করেন। এ সময় তাঁরা পারস্পারিক স্বার্থসংশ্লিষ্ট বিভিন্ন বিষয় নিয়ে আলোচনা করেন।

 বিদ্যুৎ প্রতিমন্ত্রী বাংলাদেশে বিনিয়োগের ক্ষেত্রগুলো তুলে ধরে বলেন, বিদ্যুৎ উৎপাদন, গ্যাস অনুসন্ধান ও  উত্তোলন, এল.এন.জি সরবরাহ ও অবকাঠামো নির্মাণ, জ্বালানি নিরাপত্তা অর্জন ইত্যাদি খাতে বিপুল পরিমাণে বিনিয়োগের সুযোগ রয়েছে। এ বিষয়ে দু’দেশ পরস্পরের সহযোগী হলে উভয় দেশই লাভবান হবে। এ সময়  তিনি  বিনিয়োগের ক্ষেত্র বাড়াতে এবং নতুন নতুন ক্ষেত্র খুঁজতে দ্বিপাক্ষিক ও বহুপাক্ষিক সভার ওপর গুরুত্বারোপ করেন।

 মার্কিন এসিস্ট্যান্ট সেক্রেটারি বলেন, সহযোগিতার  ক্ষেত্র বাড়াতে অনেক মার্কিন কোম্পানি বাংলাদেশে বিনিয়োগ করতে আগ্রহ প্রকাশ করেছে। এখন প্রয়োজন একসাথে বসে আলাপ-আলোচনা করা।

#

আসলাম/মাহমুদ/মোশারফ/সেলিম/২০১৯/১৯২০ ঘণ্টা

তথ্যবিবরণী নম্বর : ৪৬২২

**৪ হাজার ১শ’ ৫৯ মেট্রিক টন পেঁয়াজ আমদানি**

ঢাকা, ২১ অগ্রহায়ণ (৬ ডিসেম্বর) :

 গতকাল ৫ ডিসেম্বর দেশে ৪ হাজার ১শ’ ৫৯ মেট্রিক টন পেঁয়াজ আমদানি করা হয়েছে। এর মধ্যে টেকনাফ হয়ে দেশে এসেছে ১ হাজার ২শ’ ২৭ মেট্রিক টন পেঁয়াজ এবং চট্টগ্রাম সমুদ্র বন্দর হয়ে এসেছে ২ হাজার ৯শ’ ৩২ মেট্রিক টন পেঁয়াজ। এগুলোর মধ্যে মিয়ানমার থেকে ১ হাজার ২শ’ ২৭ মেট্রিক টন, চীন থেকে ৩শ’৮৪ মেট্রিক টন, মিসর হতে ৮৪ মেট্রিক টন এবং তুরস্ক থেকে ২ হাজার ৫শ’ মেট্রিক টন পেঁয়াজ আমদানি করা হয়েছে। বিভিন্ন আমদানিকারক এসব পেঁয়াজ আমদানি করছে।

 দেশে পেঁয়াজের সরবরাহ ও মূল্য স্বাভাবিক না হওয়া পর্যন্ত প্রতিদিন এ পেঁয়াজ আমদানি অব্যাহত থাকবে। বাণিজ্য মন্ত্রণালয় দেশে পেঁয়াজ আমদানি সরবরাহ এবং সার্বিক পরিস্থিতি সর্বাধিক গুরুত্ব দিয়ে মনিটরিং অব্যাহত রেখেছে।

#

বকসী/মাহমুদ/মোশারফ/সেলিম/২০১৯/১৯১০ ঘণ্টা

তথ্যবিবরণী নম্বর : ৪৬২১

**এদেশের প্রকৌশলীদের অবদান বিশ্বব্যাপী**

 **-- তথ্যমন্ত্রী**

চট্টগ্রাম, ২১ অগ্রহায়ণ (৬ ডিসেম্বর) :

 বিশ্বব্যাপী বাংলাদেশের  প্রকৌশলীদের অবদানের প্রশংসা করেছেন তথ্যমন্ত্রী ড. হাছান মাহ্‌মুদ।

 আজ দুপুরে চট্টগ্রাম প্রকৌশল ও প্রযুক্তি বিশ্ববিদ্যালয় (চুয়েট) এর সুবর্ণজয়ন্তী উদযাপন অনুষ্ঠানে প্রধান অতিথির বক্তব্যে তিনি বলেন, বাংলাদেশের প্রকৌশলীরা যে শুধু দেশে মেধার স্বাক্ষর রেখেছে তা নয়, তারা সমগ্র বিশ্বে ছড়িয়ে পড়ে মেধার স্বাক্ষর রাখতে সক্ষম হয়েছে। গত অর্ধশতাব্দী ধরে চুয়েট যাদের প্রকৌশলী হিসেবে তৈরি করেছে, তারা বাংলাদেশের অর্থনৈতিক উন্নয়ন ও সমৃদ্ধিতে ভূমিকা রাখার পাশাপাশি মধ্যপ্রাচ্য ও পাশ্চাত্যের বিভিন্ন দেশে সুরম্য অট্টালিকা ও অবকাঠামো নির্মাণে অবদান রেখে চলেছে।

 চুয়েটের উপাচার্য অধ্যাপক ড. মোহাম্মদ রফিকুল আলমের সভাপতিত্বে অনুষ্ঠানে বিশেষ অতিথির বক্তব্য রাখেন চট্টগ্রাম সিটি করপোরেশনের মেয়র ও চট্টগ্রাম মহানগর আওয়ামী লীগের সাধারণ সম্পাদক আ জ ম নাছির উদ্দিন।

 দেশের অভূতপূর্ব উন্নয়নে প্রকৌশলীদের ভূমিকার কথা উল্লেখ করে মন্ত্রী বলেন, 'বঙ্গবন্ধু কন্যা প্রধানমন্ত্রী জননেত্রী শেখ হাসিনার নেতৃত্বে বঙ্গবন্ধুর স্বপ্নপূরণের পথে বাংলাদেশ এখন স্বল্পোন্নত নয়, মধ্যম আয়ের দেশ। পৃথিবীর সবচেয়ে ঘনবসতিপূর্ণ এদেশে মাথাপিছু কৃষিজমির পরিমাণ সর্বনিম্ন। এরপরও বাংলাদেশ আজকে পৃথিবীকে অবাক করে  খাদ্যে উদ্বৃত্তের দেশে রূপান্তরিত হয়েছে। গত সাড়ে দশ বছরে পৃথিবীতে বাংলাদেশের  জিডিপি বৃদ্ধির হার সর্বোচ্চ। প্রকৌশলীদের অবদান ও ভূমিকা ব্যতিরেকে এই উন্নয়ন অগ্রগতি কখনো সম্ভবপর হতো না।'

 তিনি বলেন, বৈশ্বিকভাবে আমরা বাঙালিরা হয়তো ধনী নই, কিন্তু আমরা মেধার দিক দিয়ে পৃথিবীর অনেক দেশ ও জাতি থেকে আমরা ধনী। পৃথিবীর অনেক দেশ ও জাতিগোষ্ঠীর তুলনায় আমরা মেধাবী। ইউরোপের বাইরে প্রথম যিনি সাহিত্যে নোবেল পুরস্কার পান তিনি কবিগুরু রবীন্দ্রনাথ ঠাকুর, গাছের প্রাণ প্রথম  আবিষ্কার করেন বাঙালি স্যার জগদীশ চন্দ্র বসু।  আজ থেকে বিশ বছর আগে পৃথিবীর সর্বোচ্চ ভবন শিকাগোর সিয়ার্স টাওয়ার এর স্থপতি বাঙালি ড. এফ আর খান। বর্তমানেও পৃথিবীর অনেক সুরম্য অট্টালিকা ও নানা স্থাপনা নির্মাণে যুক্ত আছেন বাংলাদেশ থেকে পাস করা প্রকৌশলীরা।

 তিনি বলেন, প্রধানমন্ত্রী ২০৪১ সাল নাগাদ বাংলাদেশকে একটি উন্নত রাষ্ট্রে রূপান্তরের স্বপ্নের কথা বলেছেন। আমাদের সাম্মিলিত প্রচেষ্টা হবে দেশকে সেই স্বপ্নের ঠিকানায় পৌঁছানো শুধু নয়, দেশের অবকাঠামো উন্নয়ন ও আত্মিকভাবে উন্নত জাতি গঠনের ক্ষেত্রেও স্বপ্নের ঠিকানাকে অতিক্রম করা।

 বিশেষ অতিথির বক্তব্যে সিটি মেয়র আ জ ম নাছির উদ্দিন বলেন, বাংলাদেশের প্রত্যেকটি মানুষের ভাগ্যের পরিবর্তনের জন্য ২০৪১ সালের মধ্যে বাংলাদেশকে পৃথিবীর উন্নত ও সমৃদ্ধ রাষ্ট্রের পর্যায়ে উন্নীত করার লক্ষ্যে পৌঁছাতে হলে বিভিন্ন পর্যায়ে প্রকৌশলীদের মেধা, দক্ষতা ও বিচক্ষণতার পরিচয় দিয়ে কার্যকর ভূমিকা রাখতে হবে। এতে আমরা একটি সমৃদ্ধ ও উন্নত বাংলাদেশ পাবো।

#

আকরাম/মাহমুদ/মোশারফ/সেলিম/২০১৯/১৮৩০ ঘণ্টা

তথ্যবিবরণী নম্বর : ৪৬২০

**চিত্রগ্রাহক মাহফুজুর রহমান খানের মৃত্যুতে তথ্যমন্ত্রী এবং সংস্কৃতি প্রতিমন্ত্রীর শোক**

ঢাকা, ২১ অগ্রহায়ণ (৬ ডিসেম্বর) :

 জাতীয় চলচ্চিত্র পুরস্কারপ্রাপ্ত বরেণ্য চিত্রগ্রাহক মাহফুজুর রহমান খানের মৃত্যুতে গভীর শোক ও দুঃখ প্রকাশ করেছেন তথ্যমন্ত্রী ড. হাছান মাহমুদ এবং সংস্কৃতি বিষয়ক প্রতিমন্ত্রী কে এম খালিদ।

 আজ পৃথক শোকবার্তায় তথ্যমন্ত্রী এবং সংস্কৃতি প্রতিমন্ত্রী চিত্রগ্রাহক মাহফুজুর রহমান খানের বর্ণাঢ্য পেশাগত জীবনের কথা স্মরণ করে বলেন, চলচ্চিত্র শিল্পে অবদানের জন্য বাংলাদেশের মানুষ বিশেষ করে চলচ্চিত্রপ্রেমী দর্শকবৃন্দ তাকে দীর্ঘকাল স্মরণে রাখবে।

 তাঁরা মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

#

আকরাম/ফয়সল/মাহমুদ/মোশারফ/সেলিম/২০১৯/১৮০০ ঘণ্টা

তথ্যবিবরণী নম্বর : ৪৬১৯

**নগরীতে নিরাপদ সবজির হাট ‘কৃষকের বাজার’**

ঢাকা, ২১ অগ্রহায়ণ (৬ ডিসেম্বর) :

 কৃষিমন্ত্রী ড. মোঃ আব্দুর রাজ্জাক আজ রাজধানীর মানিক মিয়া এভিনিউয়ের সেচ ভবনে ‘কৃষকের বাজার’ নামে কৃষক কর্তৃক সরাসরি বাজারজাতকৃত নিরাপদ সবজির হাটের উদ্বোধন করেছেন।

 এ উপলক্ষে আয়োজিত অনুষ্ঠানে মন্ত্রী বলেন, সরকারের লক্ষ্য নিরাপদ ও পুষ্টিমান সম্পন্ন খাদ্য নিশ্চিত করা। এই লক্ষ্যকে সামনে রেখে কৃষকের বাজারের আয়োজন। বিগত এক বছর ধরে কৃষকদের নিবিড় পর্যবেক্ষণে রেখে তাদের উৎপাদিত পণ্য এই হাটে ভোক্তাদের জন্য আনা হয়েছে। এই বাজারে বিক্রির জন্য যে সব সবজি আনা হয়েছে এতে কোনো ধরনের সার বা কীটনাশক ব্যবহার করা হয়নি।

 মন্ত্রী আরো বলেন, এ বছর এই হাটে ভোক্তাদের যে সাড়া পড়েছে তার প্রেক্ষাপটে পরবর্তী সময়ে আরো বড় পরিসরে এই হাটের আয়োজন করা হবে। এছাড়া প্রতিটি উপজেলায় দু’টি করে গ্রামকে নিরাপদ সবজির গ্রাম হিসেবে নির্বাচন করা হবে এবং প্রতিটি জেলার বাজারে একটি করে নিরাপদ সবজি কর্নার থাকবে যেখানে চাষী নিরাপদ সবজি বিক্রি করবে। এতে করে কৃষক তার উৎপাদিত পণ্যের ন্যায্য মূল্য পাবেন। ভবিষতে এ বাজার সাত দিন করে করা হবে। এ বাজারের পণ্যের মানের তদারকি করছে নিরাপদ খাদ্য কর্তৃপক্ষ।

 মেলার উদ্বোধনের পরে মন্ত্রী মেলার স্টল পরিদর্শন করেন এবং কৃষকদের সাথে কথা বলেন।

 কৃষি সচিব মোঃ নাসিরুজ্জামানের সভাপতিত্বে অনুষ্ঠানে বিশেষ অতিথির বক্তৃতা করেন কৃষি সম্প্রসারণ অধিদপ্তরের মহাপরিচালক ড. মোঃ আব্দুল মূঈদ, FAO এর বাংলাদেশ প্রতিনিধি রবার্ট ডি সিম্পসন। স্বাগত বক্তব্য রাখেন কৃষি বিপণন অধিদপ্তরের মহাপরিচালক মোঃ ইউসুফ। শুভেচ্ছা বক্তব্য রাখেন বিএডিসি'র চেয়ারম্যান মেঃ সাইদুল ইসলাম।

#

গিয়াস/মাহমুদ/মোশারফ/সেলিম/২০১৯/১৭৩০ ঘণ্টা